**PASLAUGŲ VIEŠOJO PIRKIMO – PARDAVIMO SUTARTIES**

**Bendrosios SĄLYGOS**

**1. SUTARTIES SĄVOKOS IR SUTARTIES AIŠKINIMAS**

1.1. **BDAR** – 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).

1.2. **Europos elektroninių sąskaitų faktūrų standartas** – Europos elektroninių sąskaitų faktūrų standartas, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19).

1.3. **Informacinė sistema „SABIS“** – sąskaitų administravimo bendroji informacinė sistema, skirta informacinių technologijų priemonėmis parengti, pateikti ir išsaugoti sąskaitas už įsigyjamas prekes, paslaugas ir darbus, taip pat gauti informaciją apie pateiktų sąskaitų apmokėjimą (elektroninės paslaugos „SABIS“ svetainė pasiekiama adresu https://sabis.nbfc.lt/).

1.4. **Įstatymas** – Lietuvos Respublikos viešųjų pirkimų įstatymas.

1.5. **Nurodymas** – bet koks raštiškas arba žodinis (kuris vėliau turi būti patvirtintas raštiškai) nurodymas, kurį dėl Sutarties vykdymo Paslaugų teikėjui duoda Užsakovas arba jo atstovas.

1.6. **Paslaugos –** Paslaugos apibrėžtos Sutarties Specialiosiose sąlygose, jos prieduose ir kitos paslaugos, kurias Paslaugų teikėjas įsipareigoja teikti Užsakovui pagal šią Sutartį, ir galiojančių teisės aktų reikalavimus. Sutartyje vartojama sąvoka „Paslaugos“ apima visas su Paslaugų suteikimu susijusias veiklas, kurios nurodytos Paslaugų pirkimo sąlygose, jų paaiškinimuose ir (ar) patikslinimuose (jei tokių buvo).

1.7. **Paslaugų teikėjas** – ūkio subjektas, teikiantis Sutartyje numatytas Paslaugas.

1.8. **Pirkimas** – Užsakovo teisės aktų nustatyta tvarka Paslaugų įsigijimas iš Paslaugų teikėjo, kuris atitiko Užsakovo nustatytus (minimalius/maksimalius/identifikuojančius) Paslaugoms keliamus reikalavimus bei tapo (viešojo) Pirkimo laimėtoju, sudarant Paslaugų viešojo pirkimo – pardavimo sutartį.

1.9. **Sankcijos** – dėl bet kokių aplinkybių, susijusių su Paslaugų teikėju ar jo teikiamomis Paslaugomis, Užsakovui taikomos bet kokios prekybinės, ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinių Tautų Saugumo Taryba, Europos Sąjunga ar jos institucijos, Jungtinių Amerikos Valstijų vyriausybė, įskaitant JAV iždo departamento Užsienio lėšų kontrolės biurą (OFAC) ir (ar) šių subjektų institucijos.

1.10. **Sąskaita** – pridėtinės vertės mokesčio (toliau – **PVM**) sąskaita faktūra, sąskaita faktūra, kreditiniai ir debetiniai dokumentai bei avansinės sąskaitos.

1.11. **Subteikėjas** – Paslaugų teikėjo pasiūlyme Pirkimui nurodytas juridinis arba fizinis asmuo, kuris pagal galiojantį tarpusavio sandorį su Paslaugų teikėju, Paslaugų teikėjo pasitelkiamas atlikti Sutartyje nurodytos Paslaugos teikimą.

1.12. **Sutartis** – šios Paslaugų viešojo pirkimo – pardavimo sutarties Bendrosios sąlygos, Specialiosios sąlygos ir visi jų priedai.

1.13. **Sutarties kainodara** – Sutarties kainos apskaičiavimo būdas pagal Kainodaros taisyklių nustatymo metodiką, patvirtiną Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 „Dėl Kainodaros taisyklių nustatymo metodikos patvirtinimo“.

1.14. **Šalys** – Paslaugų teikėjas ir Užsakovas.

1.15. **Techninė specifikacija** – dokumentas, kuriame nustatyti reikalavimai Paslaugoms.

1.16. **Užsakovas** – valstybės įmonė Valstybinių miškų urėdija.

1.17. **Ūkio subjektas** – Paslaugų teikėjo pasiūlyme Pirkimui nurodytas fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, kurie rinkoje siūlo teikti Paslaugas, ir kurio pajėgumais Paslaugų teikėjas rėmėsi, kad atitiktų Pirkimo dokumentuose nustatytus kvalifikacijos reikalavimus.

1.18. Kitos Sutartyje vartojamos sąvokos suprantamos taip, kaip jos apibrėžtos (viešuosius) pirkimus reglamentuojančiuose teisės aktuose.

1.19. Sutartyje, kur reikalauja kontekstas, žodžiai, patiekti vienaskaita, gali turėti ir daugiskaitos prasmę ir atvirkščiai.

1.20. Kai tam tikra skaičiaus reikšmė skiriasi nuo nurodyto skaičiaus žodinės reikšmės, vadovaujamasi žodine skaičiaus reikšme. Jei mokėjimo valiutos pavadinimo trumpinys neatitinka mokėjimo valiutos pilno pavadinimo žodžiais, teisingu laikomas valiutos pilnas pavadinimas žodžiais.

1.21. Jeigu Sutarties Specialiosiose sąlygose ir (ar) prieduose nenustatyta kitaip, Sutarties trukmė ir kiti terminai yra skaičiuojami kalendorinėmis dienomis.

1.22. Sutartį sudarantys dokumentai vienas kitą paaiškina. Jeigu Sutarties Specialiųjų sąlygų ir ( ar) jų priedų nuostatos neatitinka Sutarties Bendrųjų sąlygų nuostatų, pirmenybė yra teikiama Specialiųjų sąlygų bei jų priedų nuostatoms. Esant tarpusavio neatitikimams tarp Specialiųjų sąlygų ir jų priedų, prioritetas teikiamas Šalių pasirašytam Specialiųjų sąlygų tekstui, po to – Specialiųjų sąlygų priedams, po to – pirkimo, kurio pagrindu sudaryta Sutartis, dokumentams, po to – Paslaugų teikėjo pasiūlymui.

1.23. Jei bet kuri šios Sutarties nuostata tampa ar pripažįstama visiškai ar iš dalies negaliojančia, tai neturi įtakos kitų Sutarties nuostatų galiojimui.

**2. ŠALIŲ PAREIŠKIMAI IR GARANTIJOS**

2.1. Kiekviena iš Šalių pareiškia ir garantuoja kitai Šaliai, kad:

2.1.1. Sutartį sudarė turėdamos tikslą realizuoti jos nuostatas bei galėdamos realiai įvykdyti Sutartyje nurodytus įsipareigojimus;

2.1.2. Sutartį sudarė nepažeisdamos ir neturėdamos tikslo pažeisti teisės aktų bei jų veiklą reglamentuojančių dokumentų bei sutartinių įsipareigojimų;

2.1.3. jos yra mokios, jų veikla nėra sustabdyta ar apribota, joms nėra iškeltos arba nėra numatoma iškelti bankroto ar restruktūrizavimo bylos, arba nėra vykdomo bankroto proceso ne teismo tvarka, joms nėra inicijuoto / taikomo (vykdomo) nemokumo (bankroto, arba restruktūrizavimo, arba likvidavimo) proceso pagal Lietuvos Respublikos juridinių asmenų nemokumo įstatymą ir (ar) kitus teisės aktus (kai Paslaugų teikėjas fizinis asmuo – pagal Lietuvos Respublikos fizinių asmenų bankroto įstatymą), likvidavimo, reorganizavimo procedūrų pagal Lietuvos Respublikos civilinį kodeksą ir (ar) kitus teisės aktus.

2.2. Paslaugų teikėjas pareiškia ir garantuoja, kad:

2.2.1. visiškai susipažino su visa informacija, susijusia su Sutarties dalyku bei kita jo reikalavimu Užsakovo pateikta dokumentacija, reikalinga Sutarties pagrindu prisiimamiems įsipareigojimams įvykdyti bei Paslaugoms suteikti, ir ši dokumentacija bei joje pateikta informacija yra visiškai pakankama tam, kad Paslaugų teikėjas galėtų užtikrinti tinkamą ir visišką visų Sutartimi prisiimamų įsipareigojimų vykdymą ir jų kokybę;

2.2.2. turi visas licencijas, leidimus, atestatus, kvalifikacinius pažymėjimus, taip pat visą kitą reikiamą kvalifikaciją ir kompetenciją Paslaugoms suteikti ir įsipareigojimams, numatytiems šioje Sutartyje, vykdyti;

2.2.3. turi visas technines, intelektualines, fizines bei bet kokias kitas galimybes ir savybes, reikalingas ir leidžiančias jam deramai vykdyti Sutarties sąlygas;

2.2.4. neturi jokių įsiskolinimų ar įsipareigojimų jokiems tretiesiems asmenims, kurie kliudytų tinkamai vykdyti šia Sutartimi prisiimtus įsipareigojimus, ir įsipareigoja neprisiimti tokių įsipareigojimų visu šios Sutarties galiojimo laikotarpiu;

2.2.5. Paslaugų teikėjo šalies mokesčiai už parduodamas Paslaugas yra tinkamai sumokėti.

2.3. Pasikeitus aplinkybėms, nurodytoms Sutarties Bendrųjų sąlygų 2.1.3, 2.2.2, 2.2.4, 2.2.5 punktuose, Šalis įsipareigoja apie tai raštu informuoti kitą Šalį ne vėliau kaip per 3 (tris) kalendorines dienas.

2.4. Šalys pareiškia ir garantuoja, kad kiekvienas Sutarties Bendrųjų sąlygų 2.1–2.2 punktuose nurodytų pareiškimų Sutarties sudarymo dieną yra tikras ir teisingas.

2.5. Kiekviena Šalis yra atsakinga už teisėtą asmens duomenų tvarkymą ir įsipareigoja juos tvarkyti, laikantis BDAR ir kituose teisės aktuose, reglamentuojančiuose asmens duomenų tvarkymą ir privatumo apsaugą, reikalavimų.

2.6. Šalys įsipareigoja, vykdant Sutartį, gautus asmens duomenis tvarkyti Sutarties sudarymo, vykdymo ir apskaitos bei galimo įsiskolinimo valdymo tikslais.

2.7. Visą asmens duomenų tvarkymo laiką kiekviena Šalis savo nuožiūra ir savo lėšomis įgyvendina tinkamas technines ir organizacines priemones, skirtas apsaugoti tvarkomus asmens duomenis nuo netyčinio ar neteisėto sunaikinimo, praradimo, pakeitimo, atskleidimo be leidimo ar neteisėtos prieigos prie jų.

2.8. Šalis, tiek, kiek taikoma jos atliekamam asmens duomenų tvarkymui pagal Sutartį, įsipareigoja užtikrinti BDAR III skyriuje numatytų duomenų subjektų teisių įgyvendinimą, išskyrus BDAR nustatytas išimtis.

2.9. Tuo atveju, kai Šalis gauna duomenų subjekto prašymą dėl savo teisių įgyvendinimo pagal BDAR III skyrių, pagal kurį veiksmų turėtų imtis kita Šalis, duomenų subjekto prašymą gavusi Šalis nedelsdama, bet ne vėliau kaip per 1 (vieną) darbo dieną, pateikia (persiunčia) kitai Šaliai duomenų subjekto prašymą.

2.10. Šalies darbuotojai, tvarkantys asmens duomenis, yra supažindinti su pareiga saugoti asmens duomenų paslaptį. Prievolė saugoti paslaptį galioja ir perėjus dirbti į kitas pareigas arba pasibaigus darbo ar kitiems santykiams.

2.11. Šalys įsipareigoja asmens duomenis laikyti paslaptyje ir pasibaigus šios Sutarties galiojimui.

2.12. Šalys įsipareigoja neatskleisti ar kitu būdu nesudaryti galimybės trečiosioms šalims bet kokia forma susipažinti, naudotis asmens duomenimis, jei kitaip nenustato ši Sutartis ar Lietuvos Respublikos įstatymai ir kiti teisės aktai.

2.13. Detalesnė informacija apie Užsakovo tvarkomus asmens duomenis bei duomenų subjekto teises pateikiama Užsakovo privatumo politikoje ir Užsakovo patvirtintose Duomenų subjekto teisių įgyvendinimo taisyklėse, kurios yra skelbiamos viešai Užsakovo interneto svetainėje (www.vivmu.lt).

2.14. Šalys įsipareigoja Sutarties pagrindu gautus už šios Sutarties vykdymą Šalims atstovaujančių atsakingų asmenų asmens duomenis tvarkyti išimtinai Sutarties ir (arba) bet kokio su ja susijusio susitarimo vykdymo ar administravimo tikslais.

**3. PASLAUGŲ TEIKĖJO TEISĖS IR PAREIGOS**

3.1. Paslaugų teikėjas įsipareigoja:

3.1.1. nuosekliai vykdyti Sutartimi prisiimtus įsipareigojimus, numatytais terminais ir tvarka, aptartais Sutartyje ir jos prieduose. Paslaugų teikėjas pasirūpina visa būtina įranga, darbų sauga ir darbo jėga, reikalinga Sutarties vykdymui;

3.1.2. bendradarbiauti su Užsakovu visos Sutarties vykdymo metu (esant būtinybei ir po Sutarties įvykdymo), nedelsdamas raštu informuoti Užsakovą apie bet kokias aplinkybes, kurios trukdo ar gali sutrukdyti Paslaugų teikėjui įvykdyti įsipareigojimus Sutartyje nustatytais terminais arba gali turėti įtakos tiekiamų Paslaugų apimčiai ir (ar) kokybei;

3.1.3. teikti Paslaugas, atitinkančias Sutartyje ir jos prieduose nurodytus reikalavimus;

3.1.4. remtis subteikėjais/specialistais, kurie nurodyti Pasiūlyme, jeigu vykdant Sutartį jie pasitelkiami, taip pat subteikėjais/specialistais, kurie pakeisti ar pasitelkti Sutarties vykdyme, laikantis Sutarties reikalavimų;

3.1.5. laikytis visų galiojančių teisės aktų nuostatų ir užtikrinti, kad Paslaugų teikėjo ar subteikėjo *(jei Paslaugų teikėjas jį pasitelkia Sutarties vykdymui)* darbuotojai jų laikytųsi. Paslaugų teikėjas garantuoja Užsakovui ir (ar) trečiajai šaliai nuostolių atlyginimą, jei Paslaugų teikėjas ir (ar) subteikėjas *(jei Paslaugų teikėjas jį pasitelkia Sutarties vykdymui)*, jų darbuotojai nesilaikytų teisės aktų reikalavimų ir dėl to būtų pateikti bet kokie reikalavimai ar pradėti procesiniai veiksmai;

3.1.6. kad visi dėl Paslaugų teikimo atsirandantys rezultatai (jei tokie sukuriami) ir su jais susijusios teisės, įgytos vykdant Sutartį, įskaitant autorių turtines (nurodytas Lietuvos Respublikos autorių teisių ir gretutinių teisių įstatymo 15 str.) ir pramoninės nuosavybės teises ar kitas intelektinės nuosavybės teises, išskyrus autorių asmenines neturtines teises į intelektinės veiklos rezultatus, yra Užsakovo nuosavybė;

3.1.7. kad jokios trečiųjų asmenų teisės nėra pažeidžiamos Sutarties vykdymo metu ir Sutarties vykdymui nėra naudojami intelektinės nuosavybės teisės saugomi objektai, į kuriuos Paslaugų teikėjas neturi intelektinės nuosavybės teisių;

3.1.8. autorių turtinės teisės į visus Sutarties rezultatus Užsakovui pereina nuo galutinio Paslaugų perdavimo-priėmimo akto be trūkumų pasirašymo momento;

3.1.9. atlyginti Užsakovui nuostolius, patirtus dėl trečiųjų šalių ieškinių dėl patentinių, prekių ženklų, autorių ir gretutinių teisių pažeidimų, kylančių dėl Sutarties vykdymo ir (ar) Sutarties rezultato. Paslaugų teikėjas nedelsdamas praneša Užsakovui apie tai, kad jam yra pateiktas ieškinys ar bet koks kitas reikalavimas dėl bet kokių su Sutartimi susijusių autorių teisių ir intelektinės nuosavybės teisės pažeidimo ar įtariamo pažeidimo;

3.1.10. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Sutarties vykdymo laikotarpio pabaigoje Užsakovui paprašius raštu, grąžinti visus iš Užsakovo gautus Sutarčiai vykdyti reikalingus dokumentus (jei tokie buvo pateikti Paslaugų teikėjui);

3.1.11. nenaudoti Užsakovo prekių ženklų ar pavadinimo jokioje reklamoje, leidiniuose ar kt. be išankstinio raštiško Užsakovo sutikimo;

3.1.12. Užsakovui nurodžius suteiktų Paslaugų trūkumus/neatitikimus/pastabas, ištaisyti juos savo sąskaita per Užsakovo nurodytą protingą terminą;

3.1.13. per Užsakovo nustatytą terminą savo lėšomis atlyginti Užsakovui visus nuostolius, susidariusius dėl Paslaugų teikėjo netinkamo Sutarties vykdymo;

3.1.14. nutraukus Sutartį dėl Paslaugų teikėjo kaltės, atlyginti Užsakovui visą jo patirtą žalą, įskaitant, bet neapsiribojant kainų skirtumą, susidarantį Užsakovui įsigyjant trūkstamas Paslaugas iš trečiųjų asmenų;

3.1.15. užtikrinti, kad Sutartį vykdys tik tokią teisę turintys asmenys (ir tais atvejais, kai Paslaugų teikėjo (kaip tiekėjo) kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi);

3.1.16. neperleisti savo teisių ir pareigų pagal Sutartį, įskaitant ir reikalavimo / reikalavimo teisės, tretiesiems asmenims be išankstinio, rašytinio Užsakovo sutikimo;

3.1.17. pasirašyti su Užsakovu visus reikiamus susitarimus dėl asmens duomenų tvarkymo, vadovaujantis BDAR ir kitais asmens duomenų tvarkymą ir jų apsaugą reglamentuojančiais teisės aktais;

3.1.18. pasirašyti su Užsakovu visus reikiamus susitarimus dėl Užsakovo komercinių paslapčių ir kitos konfidencialios informacijos neatskleidimo ir apsaugos;

3.1.19. tinkamai vykdyti kitus įsipareigojimus, numatytus Sutartyje, jos prieduose ir teisės aktuose;

3.2. Jei asmenys, kompetentingos institucijos ar bet kokios kitos trečiosios šalys Paslaugų teikėjo prašo informacijos apie tvarkomus asmens duomenis, Paslaugų teikėjas nedelsdamas informuoja Užsakovą apie tokį prašymą ir laukia Užsakovo nurodymų dėl tolesnio tokių asmens duomenų tvarkymo. Paslaugų teikėjas negali perduoti ar bet kuriuo kitu būdu atskleisti asmens duomenų ar kitos informacijos, susijusios su asmens duomenų tvarkymu, trečiosioms šalims, be Užsakovo išankstinio sutikimo (leidimo).

3.3. Paslaugų teikėjas, sužinojęs apie bet kokią neleistiną prieigą prie asmens duomenų ar kitą saugumo incidentą (duomenų saugumo pažeidimą), turi imtis visų reikalingų veiksmų ir nepagrįstai nedelsdamas, tačiau ne vėliau kaip per 72 valandas nuo sužinojimo apie pažeidimą, pranešti apie tai Užsakovui, pateikdamas visą su pažeidimu susijusią informaciją.

3.4. Jeigu Užsakovas Pirkimo dokumentuose buvo nustatęs socialinį pasiūlymų vertinimo kriterijų, tai Paslaugų teikėjas visą Sutarties vykdymo laikotarpį užtikrina, kad Sutartį vykdysiančių ir Užsakovo nurodytas užduotis atliksiančių Paslaugų teikėjo (ir subteikėjo, jeigu jis pasitelkiamas) darbuotojų darbo užmokesčio mėnesio mediana būtų ne mažesnė, negu buvo nurodyta teikiant pasiūlymą. Šioje nuostatoje nurodytu atveju Paslaugų teikėjas, sudarius Sutartį, bet ne vėliau kaip iki Sutarties vykdymo pradžios, turi pateikti Sutartį vykdysiančių ir Užsakovo nurodytas užduotis atliksiančių darbuotojų sąrašą (vardus, pavardes, gimimo datas) ir jiems siūlomo mokėti darbo užmokesčio mėnesio medianą. Sutarties vykdymo metu pasikeitus nurodytai informacijai Paslaugų teikėjas nedelsdamas turi informuoti Užsakovą ir pateikti atnaujintą nurodytų darbuotojų sąrašą ir patikslintą darbo užmokesčio mėnesio medianą.

3.5. Paslaugų teikėjas turi teisę:

3.5.1. gauti apmokėjimą už Paslaugas su sąlyga, kad jis tinkamai vykdo šią Sutartį;

3.5.2. prieštarauti nepagrįstiems mokėjimams subteikėjams, jei Sutartyje įtvirtinta tiesioginio atsiskaitymo su subteikėjais galimybė

3.6. Paslaugų teikėjas turi kitas teises, numatytas Sutartyje, jos prieduose ir teisės aktuose.

**4. UŽSAKOVO TEISĖS IR PAREIGOS**

4.1. Užsakovas įsipareigoja:

4.1.1. priimti Šalių sutartu laiku suteiktas Paslaugas, jeigu jos atitinka Sutarties, jos priedų reikalavimus;

4.1.2. sumokėti Sutarties kainą Sutarties Specialiosiose sąlygose nustatyta tvarka ir terminais;

4.1.3. suteikti Paslaugų teikėjui turimą informaciją ir (ar) dokumentus, būtinus Sutarčiai vykdyti;

4.1.4. tinkamai vykdyti kitus įsipareigojimus, numatytus Sutartyje, jos prieduose ir teisės aktuose.

4.2. Užsakovas turi teisę:

4.2.1. vienašališkai įskaityti priskaičiuotas netesybas ir (ar) nuostolius (išskyrus išimtis nustatytas teisės aktuose) iš Paslaugų teikėjui mokėtinų sumų, pranešant apie tai Paslaugų teikėjui raštu.

4.2.2. sustabdyti mokėjimus Paslaugų teikėjui, jeigu Paslaugų teikėjas nevykdo arba netinkamai vykdo bet kokius Sutartimi prisiimtus ar teisės aktuose numatytus įsipareigojimus, iki kol šie įsipareigojimai nebus tinkamai įvykdyti.

4.2.3. tiesiogiai atsiskaityti su subteikėjais. Tokio atsiskaitymo tvarka nustatoma trišalėje sutartyje, kurią sudaro Užsakovas, Paslaugų teikėjas ir subteikėjas.

4.3. Sutarties Bendrųjų sąlygų 3.4 punkte nurodytu atveju, jeigu Užsakovui kyla abejonių dėl Paslaugų teikėjo pateiktos informacijos teisingumo, Užsakovas turi teisę kreiptis į kompetentingas institucijas, kad gautų visą reikiamą informaciją apie Sutartį vykdysiantiems ir Užsakovo nurodytas užduotis atliksiantiems Paslaugų teikėjo (ir subtiekėjo, jeigu jis pasitelkiamas) darbuotojams mokamo darbo užmokesčio mėnesio medianą.

4.4. Užsakovas turi kitas teises, numatytas Sutartyje, jos prieduose ir teisės aktuose.

**5. SUTARTIES KAINA (KAINODAROS TAISYKLĖS), MOKĖJIMO SĄLYGOS**

5.1. Sutarties kaina / kainodaros taisyklės nustatyta(-os) Sutarties Specialiosiose sąlygose.

5.2. Į Sutarties kainą ar Sutarties maksimalią kainą / Paslaugų įkainius yra įskaičiuoti visi mokesčiai ir rinkliavos, taikomi Paslaugoms Lietuvos Respublikoje / kitoje valstybėje, kurios gali atsirasti, vykdant šią Sutartį.

5.3. Sutarties kaina / Paslaugų įkainiai, neįskaitant PVM, nustatyta(-i) Paslaugų teikėjo pasiūlyme yra galutinė(-iai) ir nesikeičia per visą Sutarties galiojimo laikotarpį. Paslaugų teikėjas prisiima visą riziką dėl galimo Sutarties kainos / Paslaugų įkainių padidėjimo.

5.4. Šalys susitaria ir sutinka, kad Sutarties kaina ar Sutarties maksimali kaina / Paslaugų įkainiai (priklausomai nuo pasirinktos kainodaros Sutarties Specialiosiose sąlygose) be PVM negali būti keičiami dėl teisės aktų pasikeitimo, įskaitant dėl to pasikeitusius mokesčius, t. y. visą riziką dėl galimo Sutarties kainos ar Sutarties maksimalios kainos / Paslaugų įkainių padidėjimo prisiima Paslaugų teikėjas (išskyrus PVM tarifo pasikeitimą). PVM, jei toks Sutarčiai taikomas, mokamas pagal privalomuosius teisės aktus. Sutarties galiojimo metu pasikeitus PVM taikymą reglamentuojantiems teisės aktams, Sutarties kaina ar Sutarties maksimali kaina / Paslaugų įkainiai be PVM dėl to nebus keičiami, t. y. Užsakovas mokės Paslaugų teikėjui už tinkamai pagal Sutartį suteiktas Paslaugas Sutarties kainą ar Sutarties maksimalią kainą / Paslaugų įkainius, kurie bus lygūs sumai, gautai prie Sutartyje nurodytos Sutarties kainos ar Sutarties maksimalios kainos / Paslaugų įkainių be PVM pridėjus PVM, apskaičiuotą pagal naujai patvirtintą mokesčio tarifą, nebent priimti teisės aktai numatytų kitaip. Perskaičiuota Sutarties kaina ar Sutarties maksimali kaina / Paslaugų įkainiai įforminami Šalių pasirašytu susitarimu ir turi būti taikomi nuo naujo PVM įvedimo datos (nepriklausomai nuo to, kada pasirašytas susitarimas).

5.5. PVM pasikeitimo atveju, Užsakovas vienašališkai sudaro Sutarties kainos perskaičiavimo dėl PVM pasikeitimo aktą ir įteikia jį Paslaugų teikėjui Sutartyje nustatyta tvarka. Paslaugų teikėjui per 3 (tris) dienas nuo Sutarties kainos perskaičiavimo dėl PVM pasikeitimo akto įteikimo jam dienos nenustačius kainos perskaičiavimo techninių klaidų ir nepateikus atitinkamo rašytinio pranešimo Užsakovui, Sutarties kainos perskaičiavimo dėl PVM pasikeitimo aktas laikomas teisingu ir neatskiriamu nuo Sutarties.

5.6. Sutarties kaina / Paslaugų įkainiai dėl kitų mokesčių ar dėl kainų lygio pasikeitimo nebus perskaičiuojami.

5.7. Vykdant Sutartį, visos Sąskaitos teikiamos tik elektroniniu būdu. Išankstines (avansines) sąskaitas faktūras Paslaugų teikėjas gali pateikti už Sutarties vykdymą atsakingam asmeniui arba informacinės sistemos „E. sąskaita“ priemonėmis. Elektroninės Sąskaitos, atitinkančios Europos elektroninių sąskaitų faktūrų standartą, teikiamos Paslaugų teikėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės Sąskaitos teikiamos tik naudojantis informacinės sistemos „E. sąskaita“ priemonėmis. Užsakovas elektronines Sąskaitas priima ir apdoroja naudodamasis informacinės sistemos „E. sąskaita“ priemonėmis, išskyrus Įstatymo 22 straipsnio 12 dalyje nustatytus atvejus ir atvejus, kai pirkimo sutartys sudaromos žodžiu. Paslaugų teikėjo išrašoma Sąskaita privalo atitikti įstatymų reikalavimus. Kartu galima prisegti Paslaugų perdavimo – priėmimo aktus ar kitus papildomus dokumentus. Paslaugų teikėjo išrašomoje Sąskaitoje papildomai privalo būti nurodytas Paslaugų teikėjo PVM mokėtojo kodas, Sutarties numeris, pasirašyto Paslaugų perdavimo – priėmimo akto numeris ir data, Šalių atsakingų asmenų kontaktai, kita Sutarties Specialiosiose sąlygose nurodyta informacija.

5.8. Tuo atveju, jei Paslaugų teikėjo pateikta Sąskaita neatitinka Sutarties Bendrųjų sąlygų 5.7 punkto reikalavimų, Užsakovas tokią Sąskaitą pateikia tikslinti Paslaugų teikėjui, nurodydamas nedelsiant pateikti Sąskaitą, atitinkančią Sutarties Bendrųjų sąlygų 5.7 punkto reikalavimus.

5.9. Šalys pilnai prisiima riziką dėl galimo valiutų kurso pasikeitimo (jei toks būtų).

5.10. Apmokėjimas už tinkamai suteiktas Paslaugas atliekamas pasirašius Paslaugų perdavimo – priėmimo aktą ir jo pagrindu Paslaugų teikėjo pateiktą Sąskaitą, atitinkančią Sutarties sąlygose nurodytus reikalavimus, bankiniu pavedimu į Paslaugų teikėjo banko sąskaitą, nurodytą šioje Sutartyje, po Sąskaitos priėmimo informacinės sistemos „E. sąskaita“ priemonėmis dienos per Sutarties Specialiosiose sąlygose nurodytą terminą.

**6. PASLAUGŲ KOKYBĖ IR SUTEIKIMO TVARKA**

6.1. Paslaugų teikėjas įsipareigoja savo lėšomis, laiku ir tinkamai suteikti Užsakovui Paslaugas Sutarties Specialiosiose sąlygose nurodytoje (-ose) vietoje (-ose), o Užsakovas įsipareigoja priimti tinkamai ir laiku suteiktas Paslaugas ir sumokėti Paslaugų teikėjui už priimtas Paslaugas Sutartyje numatytą kainą, Sutartyje numatytomis sąlygomis ir terminais.

6.2. Suteikus Paslaugas anksčiau nei nurodyta Sutartyje, jos gali būti priimtos tik tuo atveju, jei iš anksto buvo raštu suderinta su Užsakovu.

6.3. Be Užsakovo raštiško sutikimo negalimas joks Paslaugų teikimo, teikimo grafiko *(jei toks yra)* termino keitimas.

6.4. Paslaugos teikiamos ir perduodamos Sutarties Specialiosiose sąlygose ir (ar) jos prieduose nurodytu (-ais) adresu (-ais).

6.5. Paslaugų suteikimo data yra Paslaugų perdavimo – priėmimo akto pasirašymo diena. Paslaugų perdavimo – priėmimo aktą pasirašo Užsakovo ir Paslaugų teikėjo atsakingi atstovai.

6.6. Paslaugų perdavimo – priėmimo aktą Užsakovas privalo pasirašyti ne ilgiau kaip per 5 (penkias) kalendorines dienas nuo faktinio Paslaugų suteikimo, o nustatęs, kad Paslaugos turi trūkumų, neatitinka Sutarties ir (ar) jos priedų reikalavimų, išsiunčia Paslaugų teikėjui pranešimą apie nepriėmimą, kuriame turi būti nurodytos Paslaugų nepriėmimo priežastys, ir kuriuo Paslaugų teikėjas kviečiamas dalyvauti surašant aktą dėl Paslaugų trūkumų.

6.7. Paslaugų teikėjui raštu pranešus, kad jis nedalyvaus surašant aktą dėl Paslaugų trūkumų, arba jam neatvykus po raštiško kvietimo išsiuntimo, Užsakovas vienašališkai surašo aktą dėl Paslaugų trūkumų ir tokiu atveju laikoma, kad Paslaugų teikėjas trūkumus pripažino. Paslaugų teikėjui nepripažinus Užsakovo nurodytų Paslaugų trūkumų, Šalys tariasi dėl nepriklausomos ekspertizės skyrimo šios Sutarties Bendrųjų sąlygų 7 skyriuje nurodyta tvarka.

6.8. Paslaugų teikėjas Paslaugų trūkumus privalo pašalinti per Sutarties Specialiųjų sąlygų 4.1 p. nustatytą terminą savo sąskaita, Užsakovas neatlygina jokių su tuo susijusių Paslaugų teikėjo turėtų išlaidų ar nuostolių.

6.9. Paslaugų teikėjui nepašalinus Paslaugų trūkumų per Užsakovo nustatytą terminą, Užsakovas turi teisę vėliau perduodamų Paslaugų nepriimti ir už jas nesumokėti bei pateikti Paslaugų teikėjui pranešimą apie jų nepriėmimą.

6.10. Paslaugų teikėjas kartu su Paslaugų perdavimo – priėmimo aktu turi pateikti Užsakovui visus dokumentus (dokumentai turi būti originalo kalba bei pateiktas patvirtintas vertimas į lietuvių kalbą. Vertimo patvirtinimas laikomas tinkamu, jei išverstas dokumentas yra patvirtintas vertėjo parašu ir vertimų biuro antspaudu), kurie būtini gautos Paslaugos rezultatų naudojimui (*jei taikoma*).

6.11. Jei Paslaugos teikiamos etapais, nustatoma ši Paslaugų teikimo, perdavimo ir priėmimo tvarka:

6.11.1. Paslaugų teikėjas turi suteikti Paslaugas, t. y. pateikti su etapo atlikimu susijusius dokumentus ir gauti Užsakovo patvirtinimą raštu arba elektroniniu paštu iki Paslaugų teikimo termino (etapo) pabaigos.

6.11.2. Dokumentai (spausdintos jų versijos) su lydraščiu turi būti pateikti asmeniškai arba per kurjerį Užsakovo atstovui iki Paslaugų teikimo termino (etapo) pabaigos. Dokumentų elektroninės versijos siunčiamos elektroniniu paštu (nurodytu Sutarties Specialiosiose sąlygose) už Sutarties vykdymą atsakingam Užsakovo darbuotojui.

6.11.3 Užsakovas patvirtins pateiktus su etapo atlikimu susijusius dokumentus arba atmes juos ir pateiks savo pastabas per 10(dešimt) kalendorinių dienų nuo jų gavimo dienos.

6.11.4. Atmestus dokumentus Paslaugų teikėjas turės pataisyti, atsižvelgdamas į Užsakovo pastabas ir pakartotinai juos pateikti Užsakovui ne vėliau kaip per 10 (dešimt) kalendorinių dienų nuo jų gavimo dienos.

6.11.5. Nepaisant delspinigių skaičiavimo, su etapo atlikimu susijusių dokumentų pateikimo ir atmetimo procedūra gali būti kartojama iki tol, kol bus atlikti reikiami pataisymai, atsižvelgiant į visas motyvuotas Užsakovo pastabas, ir etapas bus įvykdytas tinkamai.

6.11.6. Bet kokios Užsakovo pastabos, sąlygojančios Paslaugų suteikimą įrodančių dokumentų atmetimą, turi būti motyvuotos, t. y. pagrįstos atitinkamomis Lietuvos Respublikoje galiojančių įstatymų, reglamentų, normatyvų, kitų teisės aktų, Užsakovo taikomų standartų, Techninės specifikacijos, šių Paslaugų teikimo sąlygų, Sutarties sąlygų bei Paslaugų teikėjo pasiūlymo nuostatomis.

6.11.7. Bet kurio Paslaugų etapo atlikimo terminas, susijęs su ankstesniojo Paslaugų etapo suteikimu, nebus pratęstas, jei Užsakovas nepasirašys ankstesniojo etapo Paslaugų perdavimo – priėmimo akto dėl Paslaugų teikėjo kaltės.

6.11.8. Suteiktų Paslaugų etapas priimamas abiem Šalims pasirašius Paslaugų perdavimo – priėmimo aktą.

6.11.9. Užsakovas pasirašys Paslaugų perdavimo – priėmimo aktą su sąlyga, kad buvo priimti visi ankstesni etapai. Baigus teikti Paslaugas, Užsakovui pateikiama galutinė suteiktų Paslaugų ataskaita ir, ją patvirtinus, pasirašomas galutinis suteiktų Paslaugų perdavimo – priėmimo aktas.

6.12. Abiem Šalims pasirašius Paslaugų perdavimo – priėmimo aktą, Paslaugų teikėjas, įsipareigoja ne vėliau kaip per 2 (dvi) kalendorines dienas pateikti Sąskaitą. Sąskaita turi būti išrašoma ta data, kuria Užsakovas pasirašė Paslaugų perdavimo – priėmimo aktą.

6.13. Jeigu konkretaus Paslaugų teikėjui pavedamo atlikti darbo ar Paslaugų teikėjo įsipareigojimo įvykdymo terminas šioje Sutartyje konkrečiai nėra nurodytas, Paslaugų teikėjas jį privalo įvykdyti per Užsakovo nurodytą terminą, ne ilgesnį kaip 7 (septynios) kalendorinės dienos nuo tos dienos, kurią Užsakovas pareikalavo pavedamą atlikti darbą ar įsipareigojimą įvykdyti. Šalys raštu gali susitarti ir dėl kitokio pavedamo darbo ar atlikti įsipareigojimo įvykdymo termino, jei pagal įstatymus ar Sutarties esmę aiškus kitoks pavedamo atlikti darbo ar įsipareigojimo įvykdymo terminas. Tokiais atvejais pavedamo atlikti darbo ar įsipareigojimo įvykdymo terminas turi būti protingas ir sudaryti sąlygas Paslaugų teikėjui tinkamai pavedamą atlikti darbą ar įvykdyti įsipareigojimą.

**7. PASLAUGŲ KOKYBĖS GARANTIJA**

7.1. Paslaugų teikėjas garantuoja Paslaugų kokybę bei paslėptų trūkumų nebuvimą. Paslaugų kokybė privalo atitikti Techninėje specifikacijoje, Sutarties sąlygose pateiktus reikalavimus, taip pat Paslaugų kokybę nustatančių dokumentų reikalavimus.

7.2. Garantinių įsipareigojimų terminas Paslaugoms nustatytas Sutarties Specialiosiose sąlygose ir (ar) jos prieduose. Garantinis terminas visoms Paslaugoms ar jų dalims įsigalioja nuo tinkamai suteiktų Paslaugų ar jų dalių perdavimo Užsakovui dienos.

7.3. Garantijos negalioja, jeigu Paslaugų trūkumai atsiranda dėl to, kad Užsakovas nepaisė aptarnavimo, priežiūros ir eksploatacijos instrukcijų.

7.4. Pastebėjus Paslaugų trūkumus, Užsakovas bet kuriuo garantinio termino metu gali pareikšti pretenzijas Paslaugų teikėjui dėl Paslaugų kokybės. Užsakovas surašo aktą dėl trūkumų ir išsiunčia Paslaugų teikėjui elektroniniu paštu, akto originalą išsiunčiant registruota pašto siunta ar pasirašytinai per kurjerį, nurodant Paslaugų teikėjui jį pasirašyti ir atsiųsti Užsakovui per 3 (tris) kalendorines dienas elektroniniu paštu, akto originalą išsiunčiant registruota pašto siunta arba pasirašytinai per kurjerį. Paslaugų teikėjui neatsiuntus pasirašyto akto dėl trūkumų ar motyvuoto atsisakymo pripažinti trūkumus, laikoma, kad Paslaugų teikėjas trūkumus pripažino. Paslaugų teikėjui trūkumus nepripažinus, Šalys tariasi dėl nepriklausomos ekspertizės skyrimo, o nepavykus susitarti per 3 (tris) kalendorines dienas, Užsakovas savo pasirinkimu atlieka ekspertizę. Ekspertizės išlaidas padengia:

- jei Paslaugos atitinka Sutartyje nurodytus reikalavimus – Užsakovas,

- jei Paslaugos neatitinka Sutarties reikalavimų – Paslaugų teikėjas.

7.5. Ekspertizės išvados Šalims yra privalomos. Paslaugoms, kurių trūkumų Paslaugų teikėjas nepripažino, per 10 (dešimt) kalendorinių dienų nuo trūkumų akto pasirašymo Paslaugų teikėjas pateikia Užsakovui būtiną ekspertizei dokumentaciją. Jei Paslaugų teikėjas reikalaujamos dokumentacijos nustatytu laiku nepateikė, laikoma, kad jis Užsakovo nustatytus trūkumus pripažino.

7.6. Garantinio laikotarpio metu nustatytus trūkumus Paslaugų teikėjas įsipareigoja pašalinti savo sąskaita per 20 (dvidešimt) kalendorinių dienų nuo trūkumų akto ar ekspertizės išvadų išsiuntimo dienos, o jei trūkumų nepašalino per nurodytą laiką, tuomet įsipareigoja per 40 (keturiasdešimt) kalendorinių dienų nuo trūkumų akto ar ekspertizės išvadų išsiuntimo dienos suteikti tinkamai, kokybiškas Paslaugas, taip pat atlyginti visas dėl to Užsakovo turėtas išlaidas bei nuostolius. Paslaugų teikėjui suteiktus Paslaugas vėliau nei per 40 (keturiasdešimt) kalendorinių dienų, Užsakovas gali šių Paslaugų nepriimti. Naujai suteiktoms Paslaugoms galioja tos pačios garantinės sąlygos ir terminai, aptarti Sutartyje ir (ar) jos prieduose. Jei Paslaugų teikėjas per nurodytą laiką nesuteikia kokybiškų Paslaugų, tuomet jis privalo per 5 (penkias) kalendorines dienas grąžinti Paslaugų teikėjui pastarojo sumokėtą šių Paslaugų kainą ir pateikti kreditinę Sąskaitą.

**8. INTELEKTINĖS IR PRAMONINĖS NUOSAVYBĖS TEISĖS**

8.1. Jei Sutartyje nenustatyta kitaip, Paslaugų teikėjas įsipareigoja atlyginti nuostolius Užsakovui dėl bet kokių reikalavimų, kylančių dėl patento, prekių ženklo, pramoninio dizaino savininko (naudotojo) teisės (registruojamos arba ne), teisės, kylančios iš paraiškų bet kurioms minėtoms teisėms įregistruoti, autoriaus teisės, duomenų bazių gamintojų (*sui generis*) teisės, firmų, įmonių, organizacijų, verslo pavadinimų ar vardų savininkų ir kitos panašios teisės ar įsipareigojimai, nepriklausomai nuo to, ar jie registruoti Lietuvos Respublikoje, ar kitose šalyse, ar neregistruotini, kaip numatyta Sutartyje, išskyrus atvejus, kai toks pažeidimas atsiranda dėl Užsakovo kaltės.

8.2. Perduodamas Paslaugas (pasirašydamas tiek tarpinius, tiek galutinį suteiktų Paslaugų perdavimo – priėmimo aktą), Paslaugų teikėjas besąlygiškai, neatšaukiamai, neatlygintinai, neterminuotam laikotarpiui visose pasaulio valstybėse perduoda išimtinei Užsakovo nuosavybei visas Lietuvos Respublikos teisės aktuose numatytas autoriaus turtines teises, pramoninės ir intelektinės nuosavybės teises, susijusias su Paslaugomis, įskaitant (bet neapsiribojant) išimtines teises leisti arba uždrausti šiuos veiksmus: atgaminti kūrinį bet kokia forma ar būdu, išleisti kūrinį, versti kūrinį, adaptuoti ar kitaip perdirbti kūrinį, platinti kūrinio originalą ar jo kopijas juos parduodant, nuomojant, teikiant panaudai ar kitaip perduodant nuosavybėn arba valdymui, taip pat importuojant, eksportuojant, viešai rodyti kūrinio originalą ar kopijas; transliuoti, retransliuoti ir kitaip viešai skelbti kūrinį, įskaitant jo padarymą viešai prieinamu kompiuterių tinklais (internete). Atlyginimas Paslaugų teikėjui už turtinių teisių į intelektinės nuosavybės objektus perleidimą Užsakovui yra įskaičiuotas į bendrą Sutarties kainą.

**9. ŠALIŲ ATSAKOMYBĖ**

9.1. Šalių atsakomybė yra nustatoma pagal galiojančius teisės aktus ir Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą.

9.2. Paslaugų teikėjas, neįvykdęs ar netinkamai įvykdęs savo sutartinę prievolę, privalo atlyginti Užsakovui šio patirtus nuostolius, sumokėti netesybas.

9.3 Užsakovui pagal Sutartį neatlikus apmokėjimo joje nustatytais terminais dėl Užsakovo kaltės, Paslaugų teikėjo raštišku reikalavimu Užsakovas privalo sumokėti Paslaugų teikėjui už kiekvieną uždelstą dieną 0,02 (dviejų šimtųjų) proc*.* dydžio delspinigių nuo laiku neapmokėtos sumos už kiekvieną uždelstą dieną. Ši sąlyga taikoma, jeigu Sutarties Specialiosiose sąlygose nenumatyta kitaip.

9.4. Jei Paslaugų teikėjas vėluoja vykdyti šia Sutartimi prisiimtus įsipareigojimus šioje Sutartyje ir jos prieduose nustatytais terminais, Užsakovas be oficialaus įspėjimo ir neapribodamas kitų savo teisių gynimo būdų pradeda skaičiuoti 0,02 (dviejų šimtųjų) proc. dydžio delspinigius nuo Paslaugų teikėjo laiku neįvykdytų įsipareigojimų dalies už kiekvieną termino praleidimo dieną. Ši sąlyga taikoma, jeigu Sutarties Specialiosiose sąlygose nenumatyta kitaip.

9.5. Jei Paslaugų teikėjas, vykdydamas Sutartį, nesilaiko galiojančių teisės aktų reikalavimų ir dėl to kompetentingos valstybės ar savivaldybės institucijos pritaiko baudas ar kitas sankcijas Užsakovui, Paslaugų teikėjas įsipareigoja atlyginti Užsakovui visus jo dėl to patirtus tiesioginius ir netiesioginius nuostolius ar žalą bei papildomas išlaidas. Taip pat, jeigu dėl bet kokių aplinkybių, susijusių su Paslaugų teikėju ir (ar) jo teikiamomis Paslaugomis, Užsakovui yra taikomos Sankcijos, Paslaugų teikėjas įsipareigoja apsaugoti Užsakovą bei trečiuosius asmenis nuo bet kokių neigiamų pasekmių, atsakyti prieš Užsakovą bei trečiuosius asmenis dėl bet kokių neigiamų pasekmių, kurias Užsakovui ar tretiesiems asmenims gali sukelti Užsakovui taikomos Sankcijos, ir atlyginti Užsakovui bei tretiesiems asmenims visus jų dėl to patirtus tiesioginius ir netiesioginius nuostolius ar žalą bei papildomas išlaidas (įskaitant, bet neapsiribojant, dėl Užsakovo dalykinės reputacijos sumenkimo, veiklos suvaržymų, verslo sandorių bei klientų praradimo ar kitų neigiamų pasekmių, susijusių su Užsakovo ar jo darbuotojų veiklos apribojimais).

9.6. Paslaugų teikėjas privalo nedelsiant, bet ne vėliau nei per 1 (vieną) darbo dieną, informuoti Užsakovą raštu, jei jam yra pritaikytos Sankcijos ar jam yra žinoma informacija apie inicijuotas arba ketinamas inicijuoti procedūras dėl Sankcijų jam ir (ar) Užsakovui taikymo. Paslaugų teikėjas, pažeidęs reikalavimą laiku informuoti Užsakovą raštu apie šiame Sutarties punkte nurodytas aplinkybes, Užsakovui pareikalavus, sumoka 10 (dešimt) % Sutarties kainos / Sutarties maksimalios kainos su PVM dydžio baudą.

9.7. Netesybų sumokėjimas neatleidžia Sutarties Šalių nuo pareigos vykdyti Sutartimi prisiimtus įsipareigojimus.

9.8. Paslaugų teikėjas įsipareigoja nedelsiant raštu informuoti Užsakovą apie Sutarties vykdymo metu atsiradusias aplinkybes, trukdančias laiku suteikti Paslaugas ir (ar) pašalinti Paslaugų trūkumus, nurodant aplinkybių priežastis ir numatomą trukmę. Tokių aplinkybių buvimas neatleidžia Paslaugų teikėjo nuo pareigos savo sutartinius įsipareigojimus įvykdyti Sutartyje nustatytais terminais.

9.9. Paslaugų teikėjas visais atvejais atsako už Paslaugų suteikimo metu jo pasitelktų asmenų padarytus nuostolius ar žalą, nepriklausomai nuo to, ar tokie nuostoliai ar žala būtų padaryta Užsakovui, jo darbuotojams ar tretiesiems asmenims ir jų turtui.

9.10. Jei Paslaugų teikėjas nevykdo kokios nors Sutarties sąlygos ar įsipareigojimų, kuriuos jis privalo vykdyti, atsisako arba nevykdo bet kokio nurodymo, kurį pateikti turi teisę Užsakovas ir kurį Paslaugų teikėjas privalo vykdyti pagal Sutarties sąlygas, Užsakovas gali raštu pranešti Paslaugų teikėjui apie tokio nurodymo nevykdymą ir reikalauti, kad Paslaugų teikėjas ištaisytų pranešime nurodytus pažeidimus. Paslaugų teikėjui per Užsakovo nurodytą protingą terminą neįvykdžius šio nurodymo, Užsakovas įgyja teisę vienašališkai nutraukti Sutartį Bendrųjų sąlygų 16 skyriuje nustatyta tvarka.

9.11. Paslaugų teikėjui, netinkamai vykdant savo sutartinius įsipareigojimus, Užsakovas turi teisę, neapribodamas kitų, Sutartyje ir (ar) teisės aktuose numatytų savo teisių gynimo priemonių taikymo galimybių, už įsipareigojimų nevykdymą taikyti vienašališką įskaitymą iš visų pagal Sutartį Paslaugų teikėjui mokėtinų sumų (pranešant apie tai Paslaugų teikėjui raštu), o, jei jų nepakaktų, ir iš Paslaugų teikėjo pateiktų prievolių įvykdymo užtikrinimų (pranešant apie tai Paslaugų teikėjui raštu), Sutartyje nurodytoms netesyboms bei visiems savo patirtiems nuostoliams padengti. Ši nuostata galioja nepaisant Sutarties nutraukimo bei kitų sankcijų taikymo.

**10. RĖMIMASIS KITŲ ŪKIO SUBJEKTŲ PAJĖGUMAIS**

10.1. Bet kokie fiziniai ar juridiniai asmenys, kuriuos Paslaugų teikėjas pasitelkia šios Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Paslaugų teikėju, yra laikomi asmenimis, veikiančiais Paslaugų teikėjo vardu. Šių asmenų veiksmai, vykdant Sutartį, Paslaugų teikėjui sukelia tokias pačias pasekmes ir atsakomybę, kaip jo paties veiksmai.

10.2. Subteikimas nesukuria sutartinių santykių tarp Užsakovo ir Subteikėjo (išskyrus Bendrųjų sąlygų 10.9 punkte nurodytą tiesioginį atsiskaitymą). Paslaugų teikėjas atsako už savo Subteikėjų veiksmus ar neveikimą. Užsakovo sutikimas, kad sutartiniams įsipareigojimams vykdyti būtų pasitelkiamas Subteikėjas, neatleidžia Paslaugų teikėjo nuo jokių jo įsipareigojimų pagal Sutartį.

10.3. Paslaugų teikėjas Sutarčiai vykdyti turi teisę pasitelkti Subteikėjus, kurie numatyti Paslaugų teikėjo Pasiūlyme, ar (ir) tuos Subteikėjus, apie kuriuos Paslaugų teikėjas Užsakovui pranešė iki Sutarties vykdymo pradžios, ar (ir) tuos Subteikėjus, kuriuos Paslaugų teikėjas sutartiniams įsipareigojimams vykdyti pasitelks Sutarties galiojimo metu. Paslaugų teikėjas neturi teisės pasitelkti Subteikėjų, jei savo Pasiūlyme nenurodė, kad ketina tai daryti. Subteikėjo keitimas ar (ir) naujo Subteikėjo pasitelkimas galimas tai sutartinių įsipareigojimų daliai, kurią Paslaugų teikėjas Pasiūlyme numatė jiems perduoti, ir, kuri nurodyta Sutarties Specialiosiose sąlygose.

10.4. Subteikėjų keitimas ar naujų Subteikėjų pasitelkimas galimas tik tuomet, kai Paslaugų teikėjas Užsakovui pateikia prašymą dėl Subteikėjo, kuris nurodytas Sutartyje, keitimo ar naujo Subteikėjo pasitelkimo, naujo Subteikėjo atitiktį Pirkimo sąlygose nustatytiems kvalifikaciniams reikalavimams pagrindžiančius dokumentus (jei Pirkimo sąlygose Subteikėjams pagal prisiimtų sutartinių įsipareigojimų dalį buvo keliami kvalifikaciniai reikalavimai) bei gauna raštišką Užsakovo sutikimą dėl pasirinkto Subteikėjo pakeitimo ar naujo Subteikėjo pasitelkimo. Kartu su nurodytais dokumentais Paslaugų teikėjas Užsakovui taip pat turi pateikti rašytinio pranešimo, pateikto Subteikėjui, nurodytam Sutartyje, kuriuo jis informuojamas apie jo pakeitimo faktą ir numatomą pakeitimo datą, kopiją. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.

10.5. Tuo atveju, kai Paslaugų teikėjo norimas pasitelkti Subteikėjas neatitinka Pirkimo sąlygose Subteikėjams keltų kvalifikacinių reikalavimų, Paslaugų teikėjas įsipareigoja pakeisti kvalifikacinių reikalavimų neatitinkantį Subteikėją kitu per 5 (penkias) darbo dienas nuo Užsakovo pranešimo apie Subteikėjo neatitikimą kvalifikaciniams reikalavimams gavimo dienos.

10.6. Paslaugų teikėjas privalo užtikrinti, kad Sutarties sudarymo momentu ir visą jos galiojimo laikotarpį Sutartį vykdantys Subteikėjai turėtų reikiamą kvalifikaciją ir patirtį, būtinas tinkamam Sutarties vykdymui. Už Subteikėjų atliekamų sutartinių įsipareigojimų kokybę, saugos, tiekimo ir (ar) kitų pagal Sutarties pobūdį nustatytų reikalavimų laikymąsi Užsakovui atsako Paslaugų teikėjas.

10.7. Jei Paslaugų teikėjas pakeičia esamą arba pasitelkia (pasamdo, įdarbina, leidžia atlikti dalį sutartinių įsipareigojimų pagal Sutartį ar kita) naują Subteikėją, negavęs Užsakovo raštiško sutikimo, vadovaujantis Sutarties Bendrųjų sąlygų 10.4 punktu arba sutartinius įsipareigojimus pagal Sutartį vykdo Subteikėjai, kurių kvalifikacija neatitinka Pirkimo sąlygose ar (ir) Teisės aktuose nustatytų tokio pobūdžio veiklai keliamų kvalifikacijos reikalavimų, tai laikoma esminiu Sutarties pažeidimu.

10.8. Atsiradus poreikiui keisti jungtinės veiklos sutartyje nurodytus partnerius kitais (jeigu Paslaugos teikiamos pagal jungtinės veiklos sutartį), privalo būti įvykdytos visos žemiau nurodytos sąlygos:

10.8.1.Paslaugų teikėjas Užsakovui pateikia šiuos dokumentus:

10.8.1.1. pasiliekančio jungtinės veiklos partnerio prašymą dėl jungtinės veiklos partnerio keitimo;

10.8.1.2.pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam ir (ar) pasiliekančiam jungtinės veiklos partneriui;

10.8.1.3. naujojo ir (ar) pasiliekančio jungtinės veiklos partnerio raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei naujojo ir (ar) pasiliekančio jungtinės veiklos partnerio  kvalifikaciją pagrindžiančius dokumentus (jei taikoma).

10.8.2. Paslaugų teikėjas pateikia Užsakovui naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasiliekančiojo jungtinės veiklos partnerio įsipareigojimai išliks tokie patys kaip ir ankstesnėje jungtinės veiklos sutartyje, o naujasis ir (ar) pasiliekantis jungtinės veiklos partneris perims visus pasitraukiančiojo jungtinės veiklos partnerio įsipareigojimus pagal ankstesnę jungtinės veiklos sutartį;

10.8.3. galutinio sprendimo teisė dėl jungtinės veiklos partnerio keitimo priklauso Užsakovui. Jei Užsakovas pritaria keitimui, jungtinės veiklos partnerio keitimas įforminamas rašytiniu Šalių susitarimu. Paslaugų teikėjas neturi teisės pasitelkti šios Sutarties vykdymui Užsakovo darbuotojų, taip pat bet kokiais kitais pagrindais pasitelkti Užsakovo darbuotojų Sutarties vykdymui.

10.9. Tuo atveju, kai Pirkimo sąlygose numatyta tiesioginio Užsakovo atsiskaitymo su Subteikėjais galimybė, Subteikėjui pageidaujant pasinaudoti tiesioginio atsiskaitymo galimybe, Užsakovas su Subteikėju gali atsiskaityti tiesiogiai. Apie tiesioginio atsiskaitymo galimybę Užsakovas Subtiekėją informuos atskiru pranešimu per 3 (tris) kalendorines dienas nuo informacijos iš Paslaugų teikėjo apie pasitelkiamą Subtiekėją gavimo dienos. Norėdamas pasinaudoti tiesioginio atsiskaitymo galimybe, Subtiekėjas turi apie tai raštu ne vėliau kaip per 2 (dvi) kalendorines dienas informuoti Užsakovą. Tokiu atveju tarp Užsakovo, Paslaugų teikėjo bei Subteikėjo, vadovaujantis Įstatymo nuostatomis, sudaroma trišalė sutartis, kurioje aprašoma tiesioginio atsiskaitymo su Subtiekėju tvarka, įskaitant numatoma Paslaugų teikėjo teisė prieštarauti nepagrįstiems mokėjimams. Trišalės sutarties dėl tiesioginio atsiskaitymo su Subtiekėju pasirašymas nekeičia Paslaugų teikėjo atsakomybės dėl Sutarties įvykdymo.

10.10. Kai Paslaugų teikėjas remiasi kitų ūkio subjektų pajėgumais, atsižvelgdamas į Pirkimo sąlygose nustatytus ekonominio ir finansinio pajėgumo reikalavimus, Paslaugų teikėjas ir ūkio subjektai, kurių pajėgumais remiamasi, prisiima solidarią atsakomybę už Sutarties įvykdymą, jeigu Sutarties Specialiosiose sąlygose nenurodyta kitaip.

10.11. Paslaugų teikėjas, siekdamas pakeisti ūkio subjektą ir (ar) specialistą (jei taikoma), turi raštu informuoti Užsakovą ne vėliau kaip prieš 3 (tris) darbo dienas ir gauti Užsakovo raštišką sutikimą. Paslaugų teikėjas Užsakovui privalo pateikti Pirkimo sąlygose nustatytų pašalinimo pagrindų nebuvimą ir kvalifikacijos reikalavimų atitikimą patvirtinančius ūkio subjekto ir (ar) specialisto (jei taikoma) dokumentus. Ūkio subjektui ir (ar) specialistui (jei taikoma) neatitinkant pašalinimo pagrindų nebuvimo ir kvalifikacijos reikalavimų, Užsakovas reikalauja per Užsakovo nustatytą terminą pakeisti ūkio subjektą ir (ar) specialistą (jei taikoma) reikalavimus atitinkančiais. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.

10.12. Paslaugų teikėjas, norėdamas pasitelkti Subteikėjus, kurie nėra ūkio subjektai, nuo Sutarties įsigaliojimo dienos, tačiau ne vėliau negu Sutartis pradedama vykdyti, Užsakovui turi pranešti tuo metu žinomų Subteikėjų pavadinimus, kontaktinius duomenis ir jų atstovus. Užsakovui taip pat reikalauja, kad Paslaugų teikėjas informuotų apie šios informacijos pasikeitimus visu Sutarties vykdymo metu, taip pat apie naujus Subteikėjus, kuriuos jis ketina pasitelkti vėliau. Subteikėjai negali dalyvauti Sutarties vykdyme apie tai iš anksto nepranešus Užsakovui. Subteikėjai gali būti pasitelkiami tik toms Sutarties dalims, kurioms savo Pasiūlyme Paslaugų teikėjas numatė pasitelkti Subteikėjus, išskyrus atvejus, kai Paslaugų teikėjas pagrindžia, jog nenumatytai Sutarties daliai pasitelkti Subteikėją būtina siekiant užtikrinti tinkamą Sutarties vykdymą.

10.13. Paslaugų teikėjas turi teisę pakeisti Pasiūlyme nurodytą Paslaugų teikėjo specialistą, kuriam buvo keliami kvalifikacijos reikalavimai Pirkimo sąlygose tik esant visoms šioms sąlygoms: (i) Paslaugų teikėjas ne vėliau kaip prieš 10 (dešimt) kalendorinių dienų iki pageidaujamos specialisto pakeitimo datos (prašymo teikimo terminas gali būti trumpesnis tik planuojamo keisti specialisto ligos ar mirties atveju) pateikia Užsakovui motyvuotą rašytinį prašymą pakeisti specialistą; (ii) prašyme Paslaugų teikėjas nurodo kitą specialistą, kurį siūlo vietoj keičiamo Pirkimo metu Pasiūlyme nurodyto specialisto; (iii) kartu su prašymu Paslaugų teikėjas pateikia visus dokumentus, pagrindžiančius naujo specialisto atitikimą Pirkimo sąlygose įvardintai personalo kvalifikacijai; (iv) Paslaugų teikėjas gauna raštišką Užsakovo sutikimą pakeisti specialistą Paslaugų teikėjo nurodytu nauju specialistu. Atsakymą Užsakovas įsipareigoja pateikti ne vėliau kaip per 10 (dešimt) kalendorinių dienų nuo šiame punkte nurodytų dokumentų gavimo iš Paslaugų teikėjo dienos. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.

10.14. Šio skyriaus nuostatų nesilaikymas yra laikomas esminiu Sutarties pažeidimu.

**11. SUTARTIES ĮVYKDYMO / AVANSO GRĄŽINIMO UŽTIKRINIMAS *(jeigu reikalavimas įtvirtintas Sutarties Specialiosiose sąlygose)***

11.1. Šios Sutarties dalies nuostatos taikomos tuomet, jei Sutarties Specialiosiose sąlygose numatyta, kad tinkamam Sutarties įvykdymui/avanso grąžinimui užtikrinti Paslaugų teikėjas turi pateikti Sutarties įvykdymo/avanso grąžinimo užtikrinimą. Sutarties įvykdymo/avanso grąžinimo užtikrinimo dydis nustatytas Sutarties Specialiosiose sąlygose.

11.2. Sutarties įvykdymas gali būti užtikrintas tik šiais būdais:

11.2.1. pirmo pareikalavimo Užsakovo naudai išduota banko garantija / draudimo bendrovės laidavimu.

Bankui / draudimo bendrovei išduodantiems garantiją / laidavimo raštą, jų išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ suteiktas „BB+“ arba agentūros „Moody‘s“ suteiktas „Ba1“ ilgalaikio skolinimosi reitingas. Jei finansų grupės bankui, draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas / draudimo bendrovė garantijos / laidavimo rašto išdavimo dieną turi turėti ne mažesnius nei aukščiau nurodyta reitingus. *(ši nuostata taikoma, jeigu numatomo pirkimo / pirkimo objekto dalies vertė yra didesnė kaip 1 500 000,00 (vienas milijonas penki šimtai tūkstančių) Eur be PVM, o Sutarties įvykdymui užtikrinti pateikiama pirmo pareikalavimo banko garantija / draudimo bendrovės laidavimo raštas)*

Bankui / draudimo bendrovei, išduodantiems garantiją / garantinį raštą, jų išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ suteiktas „A-“ arba agentūros „Moody‘s“ suteiktas „A3“ ilgalaikio skolinimosi reitingas. Jei finansų grupės bankui, draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas / draudimo bendrovė garantijos / garantinio rašto išdavimo dieną turi turėti ne mažesnius nei aukščiau nurodyta reitingus. *(ši nuostata taikoma, jeigu numatomo pirkimo / pirkimo objekto dalies vertė yra didesnė kaip 10 000 000,00 (dešimt milijonų) Eur neįskaitant PVM, o Sutarties įvykdymui užtikrinti pateikiama pirmo pareikalavimo banko / draudimo bendrovės garantija / garantinis raštas)*

Užsakovui pareikalavus, Paslaugų teikėjas privalo pateikti atitinkamą dokumentą, įrodantį, kad garantiją / garantinį raštą / laidavimo raštą išdavęs bankas / draudimo bendrovė turi atitinkamus reitingus garantijos / laidavimo rašto pateikimo dieną. Išduotai banko / draudimo bendrovės garantijai / garantiniam raštui / laidavimo raštui turi būti taikoma Lietuvos Respublikos teisė ir Tarptautinių prekybos rūmų patvirtintos taisyklės – „*The ICC Uniform rules for demand guarantees*“ (Leidinio Nr.758). Į banko / draudimo bendrovės garantijos / garantinio rašto / laidavimo rašto tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka Lietuvos Respublikos teismuose pagal Užsakovo registruotą buveinę. (*Ši nuostata* *taikoma, jeigu Sutarties įvykdymui užtikrinti pateikiama pirmo pareikalavimo banko garantija / draudimo bendrovės garantinis raštas /* *draudimo bendrovės laidavimo raštas)*

Banko garantija / draudimo bendrovės laidavimo raštas turi būti pasirašytas juos išdavusio subjekto kvalifikuotu elektroniniu parašu, atitinkančiu Įstatymo 22 straipsnio 11 dalies 2 ir 3 punktuose (arba juos pakeisiančiuose) nustatytus reikalavimus;

11.2.2. į Užsakovo sąskaitą, nurodytą Sutarties Specialiosiose sąlygose, padarytu mokėjimo pavedimu.

11.3. Kiti Sutarties įvykdymo užtikrinimo būdai, nei nurodyti Sutarties Bendrųjų sąlygų 11.2.1*–*11.2.2 punktuose, nepriimami.

11.4.Sutarties įvykdymo užtikrinimą patvirtinantys dokumentai teikiami Užsakovui tik elektroniniu būdu. Kitokiu būdu Sutarties įvykdymo užtikrinimą patvirtinantys dokumentai gali būti pateikti tik tokiu atveju, jei bankas ar draudimo bendrovė neišdavinėja kvalifikuotu elektroniniu parašu pasirašytų dokumentų ir šį faktą patys patvirtina.

11.5. Sutarties įvykdymo užtikrinimo galiojimo terminas privalo būti ne trumpesnis kaip Paslaugų teikėjo visų sutartinių įsipareigojimų, įskaitant, bet neapsiribojant, netesybų mokėjimo pabaiga.

11.6. Jeigu Paslaugų teikėjas Sutartyje nustatyta tvarka Sutarties nesudaro arba nepateikia Sutarties įvykdymo užtikrinimo per 10 (dešimt) kalendorinių dienų po Sutarties pasirašymo, Sutartis laikoma nesudaryta, o Užsakovas pasinaudoja pasiūlymo galiojimo užtikrinimu patirtų išlaidų ir nuostolių kompensavimui. Paslaugų teikėjui pateikus tinkamą Sutarties įvykdymo užtikrinimą, Užsakovas per 10 (dešimt) kalendorinių dienų grąžina pasiūlymo galiojimo užtikrinimą. Užsakovas turi teisę vienašališkai be išankstinio įspėjimo termino nutraukti šią Sutartį, neatlygindamas Paslaugų teikėjui jo patirtų nuostolių dėl vienašališko Sutarties nutraukimo. Jei pagal Specialiąsias sąlygas Sutartis įsigalioja nuo to momento, kai Paslaugų teikėjas pateikia Užsakovui Sutarties įvykdymo užtikrinimą, ši sąlyga dėl Sutarties nutraukimo netaikoma ir laikoma, kad Paslaugų teikėjas atsisakė sudaryti Sutartį.

11.7. Užsakovui gavus informaciją, jog bankas / draudimo bendrovė išdavęs(-usi) garantiją / laidavimo raštą nebeatitinka Sutartyje keliamų reikalavimų, Paslaugų teikėjas įsipareigoja per 10 (dešimt) kalendorinių dienų nuo Užsakovo pareikalavimo pateikti banko / draudimo bendrovės garantiją / laidavimo raštą, atitinkančią / atitinkantį Sutartyje nustatytus reikalavimus. Paslaugų teikėjui to nepadarius, laikoma, kad jis iš esmės pažeidė Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.

11.8. Jei Paslaugų teikėjas nevykdo arba netinkamai vykdo savo sutartinius įsipareigojimus ir Užsakovas Sutarties vykdymo metu pasinaudoja Sutarties įvykdymo užtikrinimu, bet Sutartis nėra nutraukiama, Paslaugų teikėjas turi ne vėliau kaip per 10 (dešimt) kalendorinių dienų nuo tos dienos, kai Užsakovas raštu informuoja Paslaugų teikėją, kad pasinaudojo Sutarties įvykdymo užtikrinimu, pateikti naują Sutarties įvykdymo užtikrinimą, atitinkantį Sutarties sąlygas. Sutarties įvykdymo užtikrinimo rašte negali būti nurodyta, kad išmokamos Sutarties įvykdymo užtikrinimo sumos dydis priklauso nuo Užsakovo nuostolių dydžio, tiesioginių ar netiesioginių nuostolių, Paslaugų teikėjo kaltės formų, kitų objektyvių ar subjektyvių aplinkybių, taip pat negali būti nurodyta, kad Sutarties įvykdymo užtikrinimo suma mažėja proporcingai Paslaugų teikėjo suteiktų Paslaugų sumai.

11.9. Užsakovas gali pasinaudoti Sutarties įvykdymo užtikrinimu, esant bet kuriai iš žemiau nurodytų aplinkybių:

11.9.1. Paslaugų teikėjas nevykdo arba netinkamai vykdo savo įsipareigojimus pagal Sutartį;

11.9.2. Paslaugų teikėjas, per nustatytą laikotarpį, neįvykdo Užsakovo nurodymo ištaisyti Paslaugų trūkumus;

11.9.3. Paslaugų teikėjas bankrutuoja (jam iškeliama bankroto byla arba bankroto procesas vykdomas ne teismo tvarka) arba jis yra likviduojamas, arba sustabdo ūkinę veiklą;

11.9.4. jei dėl bet kokių Paslaugų teikėjo veiksmų (veikimo ar neveikimo) Užsakovas patyrė nuostolius (įskaitant, bet neapribojant, papildomas išlaidas, negautas pajamas ar kitus tiesioginius ir netiesioginius nuostolius, delspinigius ir (arba) baudas);

11.9.5. Paslaugų teikėjas, nesant Sutartyje numatytų pagrindų, vienašališkai nutraukia Sutartį.

11.10. Įvykus bent vienai iš Sutarties Bendrųjų sąlygų 11.9 punkte nurodytai aplinkybei, išmokama Užsakovo reikalaujama suma, neviršijanti Sutarties Specialiosiose sąlygose nurodyto Sutarties įvykdymo užtikrinimo dydžio, nereikalaujant iš Užsakovo nuostolius pagrindžiančių įrodymų.

11.11. Sutarties įvykdymo užtikrinimas Paslaugų teikėjui grąžinamas per 10 (dešimt) kalendorinių dienų po Paslaugų teikėjo visų sutartinių įsipareigojimų visiško įvykdymo.

11.12. Sutarties įvykdymo užtikrinimas yra skirtas Paslaugų teikėjo visų sutartinių įsipareigojimų įvykdymo užtikrinimui. Jei Sutartis yra nutraukiama, Sutarties įvykdymo užtikrinimas gali būti panaudotas bet kokiai iš Paslaugų teikėjo Užsakovui priklausančiai pinigų sumai susigrąžinti.

11.13. Jei Sutarties galiojimas pratęsiamas, atitinkamai tokiam pačiam laikotarpiui turi būti pratęstas Sutarties įvykdymo užtikrinimas. Paslaugų teikėjas turi užtikrinti, kad pratęsiant Sutarties įvykdymo užtikrinimo terminą neatsirastų laikotarpis, per kurį Paslaugų teikėjo prievolių vykdymas būtų neužtikrintas.

11.14. Sutarties Specialiosiose sąlygose numatytu atveju Paslaugų teikėjas privalo pateikti Užsakovui avanso grąžinimo užtikrinimą. Avanso grąžinimas turi būti užtikrintas registruoto banko pirmo pareikalavimo garantija arba draudimo bendrovės laidavimu. Avanso grąžinimo užtikrinimo garantija ar laidavimu turi būti užtikrinama, kad Užsakovui bus grąžinti visi avansu sumokėti pinigai, jeigu Paslaugų teikėjas tinkamai ir laiku nesuteiks Paslaugų ar neįvykdys kitų savo sutartinių įsipareigojimų pagal Sutartį. Avanso grąžinimo užtikrinimui *mutatis mutandis* taikomi Sutarties Bendrųjų sąlygų 11.2.1 papunktyje, 11.4, 11.5, 11.7-11.13 punktuose nustatyti reikalavimai.

**12. NENUGALIMOS JĖGOS APLINKYBĖS (*FORCE MAJEURE*)**

12.1. Šalis nėra laikoma atsakinga už bet kokių įsipareigojimų pagal šią Sutartį neįvykdymą, jeigu įrodo, kad tai įvyko dėl neįprastų aplinkybių, kurių Šalys negalėjo kontroliuoti ir protingai numatyti bei užkirsti kelio šių aplinkybių ar jų pasekmių atsiradimui. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 straipsnyje ir Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (*force majeure*) aplinkybėms taisyklių patvirtinimo“. Nustatydamos nenugalimos jėgos aplinkybes Šalys vadovaujasi Lietuvos Respublikos Vyriausybės 1997 kovo 13 d. nutarimu Nr. 222 „Dėl nenugalimos jėgos (force majeure) aplinkybes liudijančių pažymų išdavimo tvarkos patvirtinimo“ ar jį pakeičiančiais norminiais teisės aktais. Esant nenugalimos jėgos aplinkybėms Šalys teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.

12.2. Šalis, prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsiant, bet ne vėliau kaip per 3 (tris) kalendorines dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.

12.3. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

**13. KONFIDENCIALUMO ĮSIPAREIGOJIMAI**

13.1. Šalys sutinka laikyti šios Sutarties sąlygas, visą dokumentaciją ir informaciją, kurią Sutarties Šalys gauna viena iš kitos vykdydamos Sutartį, konfidencialia ir be išankstinio kitos Šalies rašytinio sutikimo neplatinti trečiosioms šalims apie jas jokios informacijos, išskyrus atvejus, kai to reikalaujama Lietuvos Respublikos teisės aktų nustatyta tvarka. Užsakovas Paslaugų teikėjo pasiūlymą, sudarytą Sutartį, ir šios Sutarties pakeitimus, išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus Paslaugų teikėjo komercinius interesus arba turėtų neigiamą poveikį Paslaugų teikėjų konkurencijai, skelbia viešai.

13.2. Konfidencialumo įsipareigojimo pažeidimu nebus laikomas viešas informacijos apie Užsakovą atskleidimas, jei Užsakovas pažeidžia mokėjimo terminus, ir informacijos apie Paslaugų teikėją atskleidimas, jei Paslaugų teikėjas pažeidžia Paslaugų suteikimo terminus, ar kitaip nevykdo (netinkamai vykdo) Sutartį ir Užsakovas pagal Įstatymą Centrinėje viešųjų pirkimų informacinėje sistemoje (toliau – **CVP IS**) Viešųjų pirkimų tarnybos nustatyta tvarka skelbia būtiną informaciją.

13.3. Už informacijos pagal šią Sutartį neteisėtą atskleidimą, kalta Šalis privalo atlyginti dėl to atsiradusius nuostolius.

13.4. Konfidencialumo įsipareigojimai Sutarties Šalims nustatomi vadovaujantis Įstatymo reikalavimais.

13.5. Konfidencialumo įsipareigojimai išlieka ir po Sutarties pasibaigimo.

13.6. Jeigu vykdant Sutartį Paslaugų teikėjui (Subtiekėjui) būtina atskleisti Užsakovo konfidencialią informaciją, kaip ji apibūdinta Užsakovo vietiniuose (vidaus) norminiuose teisės aktuose (Užsakovo Komercinių paslapčių ir kitos konfidencialios informacijos sąraše), šią informaciją gaunantis asmuo privalo ją saugoti ir neatskleisti, laikytis kitų įsipareigojimų, pasirašydamas Užsakovo patvirtintos formos Įsipareigojimą neatskleisti konfidencialios informacijos (Sutarties Bendrųjų sąlygų 1 priedas) (*jei taikoma*).

**14. SUTARTIES GALIOJIMAS IR JOS KEITIMAS**

14.1. Sutarties įsigaliojimo momentas ir jos galiojimo terminas nurodytas Sutarties Specialiosiose sąlygose.

14.2. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir (ar) galimas vadovaujantis Įstatymu. Sutarties pakeitimas sudaromas (įforminamas) rašytiniu Šalių susitarimu, kuris yra neatsiejama Sutarties dalis.

14.3. Sutarties sąlygų keitimu nėra laikomi techninio pobūdžio Sutarties pakeitimai (pavyzdžiui, Šalių rekvizitai, klaidos) bei atskirų Sutarties vykdymo sąlygų koregavimas Sutartyje numatytomis aplinkybėmis.

14.4. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą rašytinį prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 (dvidešimt) kalendorinių dienų ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Užsakovui.

14.5. Sudarytos Sutarties Šalis gali būti pakeista Įstatymo numatytais atvejais.

**15. SUTARTIES VYKDYMO SUSTABDYMAS**

15.1 Jeigu Paslaugų teikėjui, teikiant Paslaugas, atsiranda trukdžių arba kitokių kliūčių, trukdančių tinkamai teikti Paslaugas pagal Sutartį, jis privalo raštu nedelsdamas, bet ne vėliau kaip per 1 (vieną) kalendorinę dieną, apie tai pranešti Užsakovui, pateikdamas minėtų aplinkybių egzistavimo įrodymus. Tokiu atveju Paslaugų teikėjas turi teisę prašyti Užsakovo sustabdyti Paslaugų teikimą, kol bus pašalinti nurodyti trukdžiai ar kliūtys. Užsakovui sutikus raštu, Paslaugų teikimas gali būti sustabdomas tik minėtų aplinkybių egzistavimo laikotarpiui, ir jas pašalinus Paslaugų teikėjas privalo nedelsiant atnaujinti Paslaugų teikimą.

15.2. Paslaugų teikėjas privalo nedelsiant, bet ne vėliau kaip per 1 (vieną) kalendorinę dieną, sustabdyti Paslaugų arba jų dalies teikimą, gavęs raštišką pranešimą iš Užsakovo, kuriame nurodoma tai padaryti. Paslaugų teikimo sustabdymas nereiškia Sutarties nutraukimo.

15.3. Jei Užsakovas sustabdo Paslaugų teikimą ilgiau nei 60 (šešiasdešimt) kalendorinių dienų ne dėl Paslaugų teikėjo kaltės ir ne dėl aplinkybių, kurių atsiradimo rizika tenka Paslaugų teikėjui, Paslaugų teikėjas gali rašytiniu pranešimu pareikalauti leidimo atnaujinti Paslaugų teikimą per 30 (trisdešimt) kalendorinių dienų, o tokio leidimo negavęs, Sutartį nutraukti apie tai raštu pranešdamas Užsakovui Sutartyje nustatyta tvarka.

15.4. Jeigu Paslaugų teikimas sustabdomas ilgiau nei 90 (devyniasdešimt) kalendorinių dienų, kiekviena Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.

15.5. Sutarties vykdymo sustabdymas savaime nesuteikia Paslaugų teikėjui teisės reikalauti Paslaugų teikimo termino pratęsimo.

**16. SUTARTIES NUTRAUKIMAS**

16.1. Sutartis gali būti nutraukiama rašytiniu Šalių susitarimu arba vienašališkai, Sutartyje ir (ar) Įstatyme, ir (ar) Lietuvos Respublikos civiliniame kodekse nustatytais atvejais ir tvarka. Susitarime įvardijamos Sutarties nutraukimo priežastys, nutraukimo data ir susitariama dėl apmokėjimo už iki Sutarties nutraukimo suteiktas Paslaugas, taip pat dėl atsakomybės nuostatų taikymo.

16.2. Jeigu Paslaugų teikėjas vėluoja įvykdyti savo sutartinius įsipareigojimus ilgiau kaip 30 (trisdešimt) kalendorinių dienų, Užsakovas, raštu įspėjęs Paslaugų teikėją prieš 10 (dešimt) kalendorinių dienų, įgyja teisę vienašališkai nutraukti Sutartį, neatlygindamas Paslaugų teikėjui jokių išlaidų ar nuostolių, susijusių su Sutarties nutraukimu, bei įgyja teisę į Sutarties įvykdymo užtikrinimą.

16.3. Užsakovas turi teisę vienašališkai nutraukti Sutartį apie tai įspėjęs Paslaugų teikėją raštu prieš trumpesnį negu 30 (trisdešimties) kalendorinių dienų terminą šiais atvejais:

16.3.1.  kai Paslaugų teikėjas bankrutuoja arba yra likviduojamas, sustabdo ūkinę veiklą arba kituose teisės aktuose numatyta tvarka susidaro analogiška situacija;

16.3.2.  kai keičiasi Paslaugų teikėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;

16.3.3.  kai Paslaugų teikėjas įsiteisėjusiu kompetentingos institucijos ar teismo sprendimu yra pripažintas kaltu dėl profesinio pažeidimo;

16.3.4. kai paaiškėjo, kad Paslaugų teikėjas turėjo būti pašalintas iš Pirkimo procedūros *mutatis mutandis* taikant Įstatymo 46 straipsnio 1 dalį;

16.3.5.  jeigu Paslaugų teikėjas nesilaiko Sutartyje nustatytų prievolių įvykdymo terminų;

16.3.6.  kai Paslaugų teikėjas nevykdo kitų savo sutartinių įsipareigojimų ir tai yra esminis Sutarties pažeidimas;

16.3.7.  kai Sutarties įvykdymo užtikrinimą išdavęs subjektas (garantas / laiduotojas) negali įvykdyti savo įsipareigojimų ir Paslaugų teikėjas, Užsakovui raštu pareikalavus, per 10 (dešimt) kalendorinių dienų nepateikė naujo Sutarties įvykdymo užtikrinimo tokiomis pačiomis sąlygomis kaip ir ankstesnysis;

16.3.8. kai Sutartis buvo pakeista, pažeidžiant Įstatymo 89 straipsnį;

16.3.9. kai paaiškėjo, kad su Paslaugų teikėju neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir direktyvą 2014/24/ES[[1]](#footnote-1);

16.3.10. kai Paslaugų teikėjui, vadovaujantis Sutarties Specialiųjų sąlygų 5.1 punkto nuostatomis, priskaičiuoti delspinigiai viršija nustatytą maksimalią ribą arba Paslaugų teikėjui buvo pritaikyta bauda;

16.3.11. kai akivaizdu, jog Paslaugų teikėjas ateityje negalės tinkamai įvykdyti Sutarties dėl jam inicijuoto / taikomo (vykdomo) nemokumo (bankroto, arba restruktūrizavimo, arba likvidavimo) proceso pagal Lietuvos Respublikos juridinių asmenų nemokumo įstatymą ir (ar) kitus teisės aktus ar dėl kitų panašių priežasčių, įskaitant, bet neapsiribojant, jei Paslaugų teikėjas negali / jam draudžiama teikti Paslaugas pagal imperatyvius teisės aktų reikalavimus;

16.3.12. kai Paslaugų teikėjas perleidžia Sutartį ar reikalavimą / reikalavimo teises be Užsakovo išankstinio rašytinio sutikimo;

16.3.13. dėl kitokio pobūdžio neveikimo, trukdančio vykdyti Sutartį ir kitais Sutartyje nurodytais atvejais.

16.4. Paslaugų teikėjas turi teisę vienašališkai nutraukti šią Sutartį apie tai įspėjęs Užsakovą raštu prieš ne trumpesnį negu 30 (trisdešimties) kalendorinių dienų terminą šiais atvejais:

16.4.1.  kai Užsakovas laiku nesumoka Paslaugų teikėjui, o Užsakovo įsiskolinimas viršija Sutarties Specialiosiose sąlygose nurodytą priskaičiuotą netesybų dydį;

16.4.2.  kai Užsakovas bankrutuoja arba yra likviduojamas, sustabdo ūkinę veiklą arba kituose teisės aktuose numatyta tvarka susidaro analogiška situacija.

16.5. Lietuvos Respublikos civilinio kodekso 6.721 str. 2 d. nurodytu atveju apie vienašališką Sutarties nutraukimą Paslaugų teikėjas privalo iš anksto raštu įspėti Užsakovą prieš ne trumpesnį nei 3 (trijų) mėnesių terminą.

16.6. Sutarties nutraukimas nepanaikina Užsakovo teisės reikalauti iš Paslaugų teikėjo atlyginti nuostolius, atsiradusius dėl Sutarties neįvykdymo, bei netesybas.

16.7. Sutarties nutraukimas neatleidžia Šalių nuo netesybų mokėjimo.

16.8. Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų galiojimui, jeigu šios sąlygos pagal savo esmę lieka galioti ir po Sutarties nutraukimo.

16.9. Kai Sutartis nutraukta, Paslaugų teikėjas gali reikalauti grąžinti jam viską, ką jis yra perdavęs Užsakovui vykdydamas Sutartį, jeigu jis tuo pačiu metu grąžina Užsakovui visa tai, ką buvo iš pastarojo gavęs. Kai grąžinimas natūra neįmanomas ar nepriimtinas dėl Sutarties dalyko pasikeitimo, atlyginama pagal to, kas buvo gauta, vertę pinigais, jeigu toks atlyginimas neprieštarauja protingumo, sąžiningumo ir teisingumo kriterijams. Jeigu Sutarties vykdymas yra tęstinis ir dalinis, galima reikalauti grąžinti tik tai, kas buvo gauta po Sutarties nutraukimo. Restitucija neturi įtakos sąžiningų trečiųjų asmenų teisėms ir pareigoms.

16.10. Jei Sutartis nutraukiama Užsakovo iniciatyva dėl Paslaugų teikėjo kaltės, Užsakovo patirti nuostoliai ar išlaidos gali būti išskaičiuojami iš Paslaugų teikėjui mokėtinų sumų arba panaudojant Paslaugų teikėjo pateiktą Sutarties įvykdymo užtikrinimą.

16.11. Užsakovui Sutartį nutraukus dėl Paslaugų teikėjo sutartinių įsipareigojimų nevykdymo (netinkamo vykdymo) arba, jei Paslaugų teikėjas, nesant Sutartyje nustatyto pagrindo arba Lietuvos Respublikos civilinio kodekso 6.721 str. 2 d. atveju, vienašališkai nutraukia Sutartį, Paslaugų teikėjas sumoka Užsakovui 3 (trijų) procentų dydžio baudą nuo Sutarties Specialiosiose sąlygose nurodytos Sutarties kainos ar Sutarties maksimalios kainos su PVM bei visiškai atlygina kitus Užsakovo nuostolius, kurių nepadengia bauda (bauda gali būti taikoma tuo atveju, jeigu netaikomos Sutarties įvykdymo užtikrinimo priemonės, nurodytos Sutarties Bendrųjų sąlygų 11.2.1.-11.2.2 p.). Ši nuostata taikoma, jeigu Sutarties Specialiosiose sąlygose nenumatyta kitaip.

16.12. Įstatyme nustatyta tvarka ir atvejais (91 straipsnyje) CVP IS Užsakovas skelbia informaciją apie Sutarties neįvykdžiusius ar netinkamai ją įvykdžiusius tiekėjus.

**17. GINČŲ NAGRINĖJIMO TVARKA**

17.1. Šiai Sutarčiai ir visoms iš šios Sutarties kylančioms teisėms ir pareigoms taikomi Lietuvos Respublikos teisės aktai. Sutartis sudaryta ir jai taikoma / Sutartis turi būti aiškinama vadovaujantis Lietuvos Respublikos teise.

17.2. Bet kokie nesutarimai ar ginčai, kylantys tarp Šalių dėl šios Sutarties, sprendžiami abipusiu susitarimu / derybomis. Šalims nepavykus susitarti, bet kokie ginčai, nesutarimai ar reikalavimai, kylantys iš šios Sutarties ar susiję su ja, jos pažeidimu, nutraukimu ar galiojimu, neišspręsti Šalių susitarimu, sprendžiami Lietuvos Respublikos įstatymų nustatyta tvarka Lietuvos Respublikos teismuose pagal Užsakovo registruotą buveinę (išskyrus Lietuvos Respublikos teisės aktų imperatyviai nustatytus atvejus).

**18. SUSIRAŠINĖJIMAS**

18.1. Šalių pranešimai ir Sutarties vykdymo dokumentai įforminami raštu. Šalys susirašinėja lietuvių kalba (jei Šalis yra užsienio subjektas – lietuvių arba anglų kalba).

18.2. Korespondencija, pranešimai ir kitas susirašinėjimas, kuriuos Šalis gali patiekti pagal šią Sutartį Sutartyje nurodytais adresais ar kitais adresais, kuriuos nurodė viena Šalis, pateikdama pranešimą, laikomi tinkamai gauti:

18.2.1. tą pačią dieną, kai jie įteikiami asmeniškai (pasirašytinai) Šalių įgaliotiems asmenims;

18.2.2. įteikimo Šaliai dieną, kai siunčiami registruota pašto siunta;

18.2.3.kitą darbo dieną po elektroninio laiško išsiuntimo arba elektroninio laiško išsiuntimo dieną, jeigu Šalis patvirtina el. laiško gavimą tą pačią dieną.

18.3. Jei pasikeičia Šalies adresas ir (ar) kiti duomenys, tokia Šalis turi informuoti kitą Šalį pranešdama ne vėliau, kaip per 3 (tris) kalendorines dienas nuo jų pasikeitimo momento. Jei Šaliai nepavyksta laikytis šių reikalavimų, ji neturi teisės pareikšti pretenzijų, jei kitos Šalies veiksmai, atlikti remiantis paskutiniais žinomais jai duomenimis, prieštarauja Sutarties sąlygoms arba ji negavo jokio pranešimo, išsiųsto pagal tuos duomenis.

**19. BAIGIAMOSIOS NUOSTATOS**

19.1. Paslaugų teikėjas neturi teisės perleisti visų arba dalies teisių ir pareigų pagal šią Sutartį, įskaitant ir Paslaugų teikėjo reikalavimo teisių, jokiai trečiajai šaliai be išankstinio raštiško Užsakovo sutikimo.

19.2. Sutartis yra sudaryta, vadovaujantis Įstatymu ir kitų teisės aktų nuostatomis, ir vykdoma Sutartyje bei Įstatyme numatytomis sąlygomis ir tvarka. Šalys konstatuoja ir patvirtina, jog šios Sutarties nuostatos Pirkimo sąlygų nuostatoms neprieštarauja.

19.3. Paslaugų teikėjas patvirtina, kad jis neprieštarauja Užsakovo reorganizavimui, pertvarkymui, jei toks būtų vykdomas, o taip pat nereikalaus jokio papildomo prievolių įvykdymo užtikrinimo. Tokiems atvejams vykdyti nebus reikalingi jokie papildomi Paslaugų teikėjo sutikimai ar leidimai. Jeigu dėl bet kokių imperatyvių teisės aktų reikalavimų tokius sutikimus ar leidimus reikėtų gauti, Paslaugų teikėjas juos įsipareigoja išduoti neatlygintinai ir nedelsiant, bet ne vėliau nei per Užsakovo prašyme nurodytą terminą.

19.4. Bet kurios šios Sutarties nuostatos negaliojimas ar prieštaravimas Lietuvos Respublikos teisės aktams neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus kiek įmanoma artimesne Sutarties tikslui bei kitoms jos nuostatoms.

19.5. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.

19.6. Sutarties Bendrųjų sąlygų taikymo išimtys, įskaitant, ir keičiamos Sutarties Bendrųjų sąlygų nuostatos, nurodomos Sutarties Specialiosiose sąlygose.

19.7. Sutarties Bendrųjų sąlygų 1 priedas Įsipareigojimas neatskleisti (Užsakovo) konfidencialios informacijos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. [2014 m. vasario 26 d. Europos Parlamento ir Tarybos direktyva 2014/24/ES dėl vykdomų pirkimų, kuria panaikinama Direktyva 2004/1/EB](http://vpt.lrv.lt/uploads/vpt/documents/files/2014-25-ES.pdf). [↑](#footnote-ref-1)